**Årsberetning 2018**

Der er generelt godt gang i hussalget, og vi vil gerne benytte lejligheden til at sige velkommen til nye ejere.

Projektet med at lave Tranholmvej til en 4-sporet vej er godt i gang, som I nok alle har lagt mærke til. Det har også betydet gener for de parceller, der bor op til. Projektet er blevet forsinket og de melder nu, at det nye lag asfalt kommer på den eksisterende vejbane i 2020. Vi har sammen med Vendsyssel-kvarteret kontaktet Aalborg Kommune ang. en støjvold ud mod Tranholmvej. Vi holder Jer orienteret om dette i nyhedsbrevene

Astrupstien skulle have været færdig sidste år, men det sidste vi har hørt er, at den førerløse bus skal begynde at køre i marts i år. Dog kan vi på projektet hjemmeside se at sluttidspunktet for projektet er ændret til 2020.

Fyrkildevej, også her er projektet forsinket. Det hele skulle have været færdig medio 2019. Heldigvis er det de mangler, de blokke længst væk fra Rebildparken. Så der er håb om, at der bliver lidt ro den vej, når de er færdige med blokkene lige op ad Rebildparken.

Flere i Rebildparken meldte tilbage på vores underskriftindsamling i forhold til støjgener fra Fibertex. Ditte i nr. 31 og Preben i nr. 81 laver løbende noter om, hvor generede de er af støjen i et dokument, som både kommunen og Fibertex har adgang til. Vi afventer nu, at Fibertex får udført en støjmåling, som de skal indsende til kommunen. Når der kommer nyt i sagen, bliver I orienteret via vores nyhedsbreve.

Den varme sommer sidste år var dejlig, men gjorde at alt ikke rigtig groede. Da regnen endelig kom, resulterede det i meget græs mellem fliserne på vores stier. For at passe så godt på vores flisebelagte stier som muligt, vil bestyrelsen derfor opfordre til, at I får fjernet græsset her i foråret og ikke først vente til deadline i juni. Det er en sur tjans at skulle minde ens naboer om at holde stierne og hækken. Hjælp os med at have det ordnet, når vi kigger forbi i starten af juni. Det samme gælder i forhold til snerydning. Det er svært at forsvare overfor naboer, hvorfor de skal rydde sne, når andre aldrig gør det.

Vores grønne områder er flotte og tak til det grønne hold for deres indsats, så vi alle kan nyde vores grønne områder. Så hermed en opfordring til at melde Jer til at bruge et par timer til at hjælpe med at fjerne ukrudt, så vores områder forsat kan se flotte og indbydende ud, kontakt Ditte på ditte@rebildparken.dk for tilmelding. På grund af blandt andet den varme sommer, så har vi udskudt nogle projekter til i år. Vi håber mange vil møde op og give en hånd med den 12. maj., hvor vi tænder grillen og køber maling og materialer hjem til at give legepladsen og de grønne områder en omgang. Der kommer et nyhedsbrev ud med flere informationer.

Stor ros til alle Jer, der hjælper med at bruge appen Borgertips. Hullerne i vejen bliver lappet hurtigere og uden at vi skal kontakte kommunen gentagne gange. Der kan opfordres til bruge den, hvis man kommer forbi noget der er uhensigtsmæssigt på stierne omkring os. F.eks. nedgangen fra bussen ved trekanten. Hvis mange nok indberetter, så sker der noget.

Flere er begyndt at melde sig ind i nabohjælp, og vi er glade for, at I vil hjælpe hinanden. Vi skal dog præciserer, at I desværre ikke må hænge skilte op på Aalborg Kommunes gadekilte og lygtepæle. I må dog gerne sætte et skilt op på en pæl I selv sætter i jorden, så længe den står inde på Jeres egen grund.

Sidste år forhøjede vi kontingent for at få penge til vedligehold af vores fliser. For at få så meget som muligt for pengene, har vi valgt at udskyde omlægningen af fliser fra sidste år til i år, så vi har flere penge at omlægge for. Dette betyder, at vi i år kan få renovere hele flisestykket fra nr XX til nr XX på en gang. Arbejdet vil gå i gang her i foråret.

Vis hensyn og hjælp hinanden, Rebildparken skal være et dejligt sted at bo ☺